Dera madeisha manèra qu’es gossets e pastors hèn húger deth boal a un tostat leon, e susvelhant pendent tota era net, lo dèishen arribar entàs grassi buèus; e eth leon avid de carn, ataque furiós e non artenh arren, pr’amor que quèn sus eth multitud de flèches lançades per robustes mans e alugades tèdes que li hèn pòur e quan comence a hèr dia, se’n va era fèra damb animositat aclapada; atau Aiax s’aluenhaue alavetz des teucri, contrariat e damb eth còr trist, pr’amor que cranhie fòrça per çò des naus aquèes.